Након окупације Југославије 1941, укључио се у припреме словеначких комуниста за оружани устанак. Како би избегао хапшење, заједно с браћом Алојзом и Јанезом, пребегао је јула 1941. године партизанима Јесеничке чете на Покљуки и с њима учествовао у нападу на Немце 1. августа код Межакље. Након битке на Котличу 8. августа, био је постављен за командира вода. Децембра 1941, учествовао је у организовању Народноослободилачког покрета у околини Бледа и Бохиња, те је заједно с Јакобом Бокалом основао и водио партизански батаљон „Франце Прешерн“.